Helsingin kaupunginmuseossa on valokuvia aina 1840-luvulta lähtien. Vapaasti voi käyttää nyt 45 000:tta kuvaa ja lisää digitoidaan jatkuvasti.

Helsingin kaupunginmuseo antaa historialliset valokuvansa vapaaseen ja ilmaiseen käyttöön. Kuvat ovat niin hyvälaatuisia, että niitä voi käyttää myös laadukkaissa painotuotteissa.

Kuvien joukossa ovat muun muassa kaikki Signe Branderin otokset sadan vuoden takaisesta Helsingistä sekä Simo Ristan ja Eeva Ristan laaja kokoelma 1970-luvun muuttuvasta kaupungista.

Museossa on kuvia 1840-luvulta asti. Vapaaseen käyttöön avataan nyt noin 45 000 kuvaa, ja lisää tulee saataville sitä mukaa kuin kuvien digitointi etenee. Kuvista on digitoitu vasta murto-osa.

Tervasaaren rantatöyräällä kesällä 1975. Helsingin kaupunginmuseo / Eeva Rista

Vartiokylänlahden rantaa 1970-luvulla. Helsingin kaupunginmuseo / Simo Rista

Karhupuiston pysäkillä odotellaan ratikkaa. Helsingin kaupunginmuseo / Simo Rista

Poikia leikkimässä lohialtaan aidan luona Tervasaaressa vuonna 1970. Helsingin kaupunginmuseo / Simo Rista

Tytöt kantavat pyykkikoria Yrjönkadun ja Iso Roobertinkadun risteyksessä vuonna 1907. Helsingin kaupunginmuseo / Signe Brander

Näköala Vilhonvuorelta koilliseen vuonna 1908. Taustalla pyykkirivien takana Sibyllankatu, nykyinen Pääskylänrinne. Helsingin kaupunginmuseo / Signe Brander

Kinaporin työläistaloja ja Vaasankadun kulkijoita vuonna 1908. Helsingin kaupunginmuseo / Signe Brander

Raitiovaunu Ensi linjalla 1970-luvulla. Helsingin kaupunginmuseo

Seiskan raitiovaunu Hakaniemessä. Vuosiluku ei ole tiedossa. Helsingin kaupunginmuseo / Unto Laitila

Raitiovaunu Lapinlahdenkadulla matkalla päätepysäkille Marian sairaalan eteen vuonna 1907. Helsingin kaupunginmuseo / Signe Brander

Fredrikinkadun ja Bulevardin kulmaus vuonna 1907. Rinnakkain matalia 1800-luvun puutaloja sekä uusia kerrostaloja. Helsingin kaupunginmuseo / Signe Brander

Venäläisiä hedelmäkauppiaita Hakaniementorin kulmalla vuonna 1907. Helsingin kaupunginmuseo / Signe Brander

Töölö–Kaivopuisto-linjan raitiovaunu päätepysäkillä Töölössä. Helsingin kaupunginmuseo

Sähköraitiovaunu Munkkiniemessä vuonna 1914. Helsingin kaupunginmuseo / Constantin Grünberg

Meritullinkadun ja Liisankadun risteys talven matalassa valossa. Helsingin kaupunginmuseo / Eeva Rista

Kuvia voi nyt käyttää maksutta vaikkapa kirjoissa tai tapeteissa, kunhan mainitsee kuvan yhteydessä kuvaajan nimen ja Helsingin kaupunginmuseon. Henkilökuvien käyttö markkinoinnissa ja mainonnassa on kuitenkin kielletty ilman kuvassa olevan henkilön suostumusta.

Helsingin kaupunginmuseo on ensimmäinen suomalainen museo, joka avaa koko digitoidun valokuvakokoelmansa korkearesoluutioisena kaikkien käytettäväksi.

Lisää kuvia voi katsoa täältä (siirryt toiseen palveluun).

Myös museoiden, kirjastojen ja arkistojen yhteisestä Finna.fi-palvelusta (siirryt toiseen palveluun) löytyy paljon upeita kuvia, joiden yhteydessä on ilmoitettu käyttöoikeudet. Täältä löytyy esimerkiksi yli 100 000 Museoviraston kuvaa vapaaseen käyttöön.